**บริษัท บี จิสติกส์ จำกัด (มหาชน) และบริษัทย่อย**

**งบการเงินระหว่างกาล**

**สำหรับงวดสามและเก้าเดือนสิ้นสุด วันที่ 30 กันยายน 2567**

**และ**

**รายงานการสอบทานข้อมูลทางการเงินระหว่างกาลโดยผู้สอบบัญชีรับอนุญาต**

# รายงานการสอบทานข้อมูลทางการเงินระหว่างกาลโดยผู้สอบบัญชีรับอนุญาต

เสนอ ผู้ถือหุ้นและคณะกรรมการ บริษัท บี จิสติกส์ จำกัด (มหาชน)

1. ข้าพเจ้าได้สอบทานงบฐานะการเงินรวม ณ วันที่ 30 กันยายน 2567 งบการเปลี่ยนแปลงส่วนของผู้ถือหุ้นรวม และงบกระแสเงินสดรวมสำหรับงวดเก้าเดือนสิ้นสุดวันที่ 30 กันยายน 2567 งบกำไรขาดทุนเบ็ดเสร็จรวมสำหรับงวดสามเดือนและเก้าเดือนสิ้นสุดวันที่ 30 กันยายน 2567 และ หมายเหตุประกอบงบการเงินรวมแบบย่อของ บริษัท บี จิสติกส์ จำกัด (มหาชน) และบริษัทย่อย และได้สอบทานข้อมูลทางการเงินเฉพาะกิจการของ บริษัท บี จิสติกส์ จำกัด (มหาชน) เช่นเดียวกัน ซึ่งผู้บริหารของกิจการเป็นผู้รับผิดชอบในการจัดทำและนำเสนอข้อมูลทางการเงินระหว่างกาลเหล่านี้ตามมาตรฐานการบัญชี ฉบับที่ 34 เรื่องการรายงานทางการเงินระหว่างกาล ส่วนข้าพเจ้าเป็นผู้รับผิดชอบในการให้ข้อสรุปเกี่ยวกับข้อมูลทางการเงินระหว่างกาลดังกล่าวจากผลการสอบทานของข้าพเจ้า
2. **ขอบเขตการสอบทาน**

ยกเว้นที่กล่าวในวรรคที่ (3) ข้าพเจ้าได้ปฏิบัติงานสอบทานตามมาตรฐานงานสอบทาน รหัส 2410 “การสอบทานข้อมูลทางการเงินระหว่างกาลโดยผู้สอบบัญชีรับอนุญาตของกิจการ” การสอบทานดังกล่าวประกอบด้วยการใช้วิธีการสอบถามบุคลากรซึ่งส่วนใหญ่เป็นผู้รับผิดชอบด้านการเงินและบัญชี และการวิเคราะห์เปรียบเทียบ และวิธีการสอบทานอื่น การสอบทานนี้มีขอบเขตจำกัดกว่าการตรวจสอบตามมาตรฐานการสอบบัญชี ทำให้ข้าพเจ้าไม่สามารถได้ความเชื่อมั่นว่าจะพบเรื่องที่มีนัยสำคัญทั้งหมดซึ่งอาจพบได้จากการตรวจสอบ ดังนั้นข้าพเจ้าจึงไม่ได้แสดงความเห็นต่อข้อมูลทางการเงินระหว่างกาลที่สอบทาน

1. **เกณฑ์สำหรับข้อสรุปแบบมีเงื่อนไข**

**(3.1)** ตามที่ได้กล่าวไว้ในหมายเหตุประกอบงบการเงินระหว่างกาลข้อ 3 ว่าในไตรมาสที่ 2 ปี 2566 บริษัทฯ ได้ซื้อหุ้นของ บริษัท เดอะ เมกะวัตต์ จำกัด (“MGW”) จากผู้ถือหุ้นหลายราย และจัดเป็นบริษัทย่อยของบริษัทฯ ตั้งแต่ วันที่ 1 มิถุนายน 2566 โดยส่วนหนึ่งของรายการสินทรัพย์ที่ได้มาคือ “เงินมัดจำในสิทธิการซื้อหุ้น (เงินมัดจำฯ)”ของบริษัทแห่งหนึ่งที่ประกอบธุรกิจโรงไฟฟ้าในประเทศเมียนมา จำนวนเงิน 274.16 ล้านบาท (หมายเหตุประกอบงบการเงินระหว่างกาลข้อ 17.2) และเงินให้กู้ยืมระยะสั้นรวมดอกเบี้ยค้างรับ จำนวน 186.38 ล้านบาท (หมายเหตุประกอบงบการเงินระหว่างกาลข้อ 11 )โดยเงินมัดจำดังกล่าว เกิดจากสัญญาซื้อขายเงินลงทุน ระหว่าง MGW กับบริษัท ฟังค์ชั่นแนล อินเวสเม้นท์ พีทีอี ลิมิเต็ด จำกัด (“FI”) ต่อมาฝ่ายบริหารของกลุ่มบริษัทพิจารณาแล้วเห็นว่า ด้วยสถานการณ์สงครามภายในของเมียนมาที่อาจยืดเยื้อต่อไปอีกนาน จะส่งผลต่อการขยายธุรกิจด้านไฟฟ้าของ MGW ในเมียนมา จึงตัดสินใจเสนอขาย เงินมัดจำฯ ดังกล่าวแก่บริษัทที่ไม่เกี่ยวข้องกันซึ่งมีฐานการดำเนินธุรกิจในเมียนมาเป็นเวลานาน และเข้าใจกลไกการจัดการธุรกิจให้สอดคล้องกับภาคสังคม/การเมืองของเมียนมา และในไตรมาส 2 ปี 2567 บริษัทฯ ได้เปิดเผยในหมายเหตุประกอบงบการเงินระหว่างกาลว่าในเดือน กุมภาพันธ์ 2567 บริษัทดังกล่าวได้ตอบรับคำเสนอขายของ MGW และอยู่ระหว่างการจัดทำรายงาน Due Diligent และคาดว่าจะแล้วเสร็จในเดือน ธันวาคม 2567

อย่างไรก็ตามในวันที่ 15 สิงหาคม 2567 MGW และ “FI” ผู้ขายหุ้น ได้ทำหนังสือยกเลิกสัญญาการซื้อขายหุ้น และเรียกคืนเงินมัดจำฯ รวมถึงเงินให้กู้ยืมระยะสั้นและดอกเบี้ยค้างรับทั้งจำนวน ในราคารวม 461 ล้านบาท กำหนดให้ชำระเงินดังกล่าวคืน MGW ภายใน 1 ปี และ MGW ได้โอนรายการ เงินมัดจำ และเงินให้กู้ยืมระยะสั้น ทั้งหมดไปเป็นบัญชี “ลูกหนี้เงินมัดจำค่าเงินลงทุนและเงินให้กู้ยืมระยะสั้น” และรับรู้ขาดทุนจากรายการดังกล่าวจำนวน 1.40 ล้านบาท ในงบกำไรขาดทุนรวมสำหรับงวดไตรมาสที่ 3 ปี 2567 นอกจากนี้ MGW กับ FI ได้ทำข้อตกลงในการชำระคืนเงินมัดจำค่าเงินลงทุนและเงินให้กู้ยืมระยะสั้นรวมทั้งดอกเบี้ยค้างรับ โดยการหักกลบลบหนี้กับค่าซื้อเงินลงทุนในบริษัท เวสท์เทค เอ็กซ์โพเนนเชียล (WTX) ที่บริษัทฯ ต้องจ่ายให้แก่ FI ตามที่กล่าวในวรรค 3.2 ซึ่ง ณ วันที่ 30 กันยายน 2567 ลูกหนี้ดังกล่าวมียอดคงเหลือ 417.55 ล้านบาท (หมายเหตุประกอบงบการเงินระหว่างกาลข้อ 7)

**(3.2)** ตามที่กล่าวไว้ในหมายเหตุประกอบงบการเงินระหว่างกาลข้อ 13 เมื่อวันที่ 26 เมษายน 2567 ที่ประชุมคณะกรรมการบริษัท ครั้งที่ 5/2567 มีมติอนุมัติให้บริษัทฯ เข้าร่วมลงทุนในหุ้นสามัญของ บริษัท เวสท์เทค เอ็กซ์โพเนนเชียล จำกัด (“WTX”) จำนวนไม่เกิน 51,600,900 หุ้น ในราคาไม่เกินหุ้นละ 27.56 บาท รวมเป็นเงินลงทุน 1,422 ล้านบาท คิดเป็นสัดส่วน ร้อยละ27.89 ของจำนวนหุ้นทั้งหมดของ WTX ที่ 185,043,730 หุ้น

อนึ่ง เมื่อวันที่ 16 ธันวาคม 2565 ผู้ถือหุ้นใหญ่ของ WTX ซึ่งเป็นบริษัทจดทะเบียนในตลาดหลักทรัพย์แห่งประเทศไทย ที่เดิมถือหุ้นอยู่ร้อยละ 100 ได้แจ้งข่าวการสละสิทธิการซื้อหุ้นเพิ่มทุนของ WTX เนื่องจากต้องการลดภาระในการเพิ่มทุนใน WTX และ ทำให้สัดส่วนการถือหุ้นของบริษัทดังกล่าวลดลงเหลือร้อยละ 65.71

อย่างไรก็ตาม ฝ่ายบริหารของบริษัทฯ ได้พิจารณาสถานการณ์และสมมติฐานที่เปลี่ยนไปของ WTX จากรายงานการประเมินของที่ปรึกษาทางการเงินอิสระลงวันที่ 22 เมษายน 2567 ซึ่งบริษัทฯ ได้ว่าจ้างแล้วเห็นว่าราคาดังกล่าวมีความเหมาะสม จึงได้เข้าทำสัญญาซื้อหุ้น WTX จาก FI แม้มีความแตกต่างอย่างมีสาระสำคัญจากราคาหุ้นเพิ่มทุนที่ผู้ถือหุ้นใหญ่ได้สละสิทธิ

ต่อมา เมื่อวันที่ 1 กรกฎาคม 2567 บริษัทฯ ได้ทำสัญญาซื้อหุ้นของ WTX จำนวน 51,600,900 หุ้น จำนวนเงินลงทุนทั้งสิ้น 1,422 ล้านบาท จาก FI โดยในไตรมาส 3 ปี 2567 บริษัทฯ ได้ทยอยรับการโอนหุ้นสามัญของ WTX 7,930,422 หุ้น ในราคาหุ้นละ 27.56 บาท เป็นจำนวน 219 ล้านบาท คิดเป็นร้อยละ 4.28 ของจำนวนหุ้นทั้งหมดของ WTX บริษัทฯและ FI ได้ตกลงวิธีการและเงื่อนไขการจ่ายชำระค่าซื้อหุ้นดังกล่าว โดยการจ่ายเป็นเงินสดไปยัง FI และหักกลบลบหนี้ระหว่าง FI กับ MGW เพื่อเป็นการชำระหนี้ “ลูกหนี้เงินมัดจำในสิทธิการซื้อหุ้นและเงินให้กู้ยืมระยะสั้น” (ตามที่กล่าวในวรรค 3.1) และบริษัทฯ ได้บันทึกการซื้อหุ้น WTX ดังกล่าว ภายใต้บัญชีสินทรัพย์ทางการเงินไม่หมุนเวียนอื่น จำนวน 219 ล้านบาท

ดังนั้น ณ วันที่ 30 กันยายน 2567 บริษัทฯ ได้จ่ายชำระค่าซื้อหุ้น WTX ด้วยเงินสด เป็นจำนวน 108.64 ล้านบาท และหักกลบลบหนี้ระหว่าง FI กับ MGW เป็นจำนวน 43.46 ล้านบาท โดยบันทึกผลต่างที่คงค้าง จำนวน 66.47 ล้านบาท เป็นเจ้าหนี้ค่าซื้อหุ้น WTX

เนื่องจากสถานการณ์ตามที่กล่าวในวรรค 3.1 และ 3.2 ข้างต้น เป็นการทำรายการทั้งการซื้อและการขายกับนิติบุคคลเดียวกัน ทำให้ไม่สามารถมั่นใจได้ว่ามูลค่าของเงินลงทุนในหุ้น WTX แสดงมูลค่ายุติธรรมหรือไม่ และทำให้มีความไม่แน่นอนของการได้รับคืนลูกหนี้ “เงินมัดจำค่าเงินลงทุนและเงินให้กู้ยืมระยะสั้น” จากการยกเลิกสัญญาซื้อหุ้นในเมียนมา ที่ขึ้นอยู่กับการหักกลบลบหนี้จากการทยอยซื้อหุ้น WTX ข้าพเจ้าจึงไม่สามารถสรุปได้ว่าจำเป็นต้องปรับปรุงมูลค่าตามบัญชี ณ วันที่ 30 กันยายน 2567 ของ สินทรัพย์ทางการเงินไม่หมุนเวียนอื่น จำนวน 219 ล้านบาท ที่แสดงในงบการเงินระหว่างกาลรวมและเฉพาะกิจการ และลูกหนี้เงินมัดจำในสิทธิการซื้อหุ้นและเงินให้กู้ยืมระยะสั้น จำนวนรวม 417.55 ล้านบาท ที่แสดงในงบการเงินระหว่างกาลรวม หรือไม่เพียงใด

1. **ข้อสรุปอย่างมีเงื่อนไข**

ยกเว้นผลของรายการปรับปรุงที่อาจมีขึ้นของรายการที่กล่าวไว้ในวรรค (3) ต่อข้อมูลทางการเงินระหว่างกาลดังกล่าว ข้าพเจ้าไม่พบสิ่งที่เป็นเหตุให้เชื่อว่าข้อมูลทางการเงินระหว่างกาลดังกล่าวไม่ได้จัดทำขึ้นตามมาตรฐานการบัญชี ฉบับที่ 34 เรื่องการรายงานทางการเงินระหว่างกาล ในสาระสำคัญจากการสอบทานของข้าพเจ้า

1. **เรื่องอื่น**

**(5.1)** งบการเงินระหว่างกาลรวมของบริษัท บี จิสติกส์ จำกัด (มหาชน) และบริษัทย่อย และงบการเงินระหว่างกาลเฉพาะ ของบริษัท บี จิสติกส์ จำกัด (มหาชน) สำหรับงวดสามเดือนและเก้าเดือน สิ้นสุดวันที่ 30 กันยายน 2566 ที่นำมาแสดงเป็นข้อมูลเปรียบเทียบ สอบทานโดยผู้สอบบัญชีท่านอื่นในสำนักงานเดียวกับข้าพเจ้า ตามมาตรฐานการสอบทานรหัส 2410 “การสอบทานข้อมูลทางการเงินระหว่างกาล โดยผู้สอบบัญชีรับอนุญาตของกิจการ” ซึ่งได้สรุปผลการสอบทานว่าไม่พบสิ่งที่เป็นเหตุให้เชื่อว่าข้อมูลทางการเงินระหว่างกาลดังกล่าวไม่ได้จัดทำขึ้นตามมาตรฐานการบัญชี ฉบับที่ 34 เรื่องการรายงานทางการเงินระหว่างกาล ในสาระสำคัญจากการสอบทาน ตามรายงานลงวันที่ 14 พฤศจิกายน 2566

**(5.2)** งบฐานะการเงินรวมของ บริษัท บี จิสติกส์ จำกัด (มหาชน) (มหาชน) และบริษัทย่อย และงบฐานะการเงินเฉพาะของ ของ บริษัท บี จิสติกส์ จำกัด (มหาชน) ณ วันที่ 31 ธันวาคม 2566 ที่นำมาแสดงเปรียบเทียบเป็นส่วนหนึ่งของงบการเงินที่ผู้สอบบัญชีท่านอื่นในสำนักงานเดียวกับข้าพเจ้าเป็นผู้ตรวจสอบตามมาตรฐานการสอบบัญชีและเสนอรายงานไว้อย่างมีเงื่อนไขต่องบการเงินดังกล่าว และมีวรรคเน้นเหตุการณ์และข้อมูล ตามรายงานลงวันที่ 29 กุมภาพันธ์ 2567

(นางสาวจารุณี น่วมแม่)

ผู้สอบบัญชีรับอนุญาต

ทะเบียนเลขที่ 5596

สำนักงาน เอ.เอ็ม.ที. แอสโซซิเอท

กรุงเทพมหานคร

วันที่ 14 พฤศจิกายน 2567